1Time-vliegtuig het wéér enjinprobleme | Maroela Media
Die passasiervliegtuig van die lugredery 1Time wat vroeër die maand 'n noodlanding by die King Shaka internasionale lughawe in Durban moes uitvoer weens enjinprobleme, het Maandag weer dieselfde probleem gehad.
Volgens die lugredery het die enjinprobleme ontstaan terwyl vlug T6 647 van Kaapstad gereed gemaak het om te land in Durban. Refilwe Masemola, 'n woordvoerder van 1Time, sê die linkerkantse enjin het tegniese probleme ondervind. Masemola sê dit is dieselfde vliegtuig wat op 5 Augustus 'n noodlanding moes maak weens enjinprobleme. "Dit is dieselfde vliegtuig maar die keer is dit 'n ander enjin. Alles was voor die tyd nagegaan. Dit was 'n onvoorsiene probleem." Niemand is tydens die voorval beseer nie. Tydens die vorige voorval moes die vliegtuig, wat onderweg was na Kaapstad, kort ná dit opgestyg het, terugdraai.